Juw ersamen vorsichtigen vnde wiszenn mannen heren borgermesteren vnnde ratmannen der stad Reual, vnsen guden frunden, doenn wy borgermester vnde ratmannen tho Abouw vel Stoxholm* na vnnsen fruntliken grothe witlick vnde apenbar bekennende vnde betugende jn vnde mit dussen vnnsen apenen vorsegelden breue, dat vor vnns erschenen is de duchtige vnde erbare man juncker Wilm van deme Velde van wegen syner erliken husfrouwen, ffrouwe Birgitten, vnde erer eruen dusse nabeschreuene sake andrepende vnnde hefft apenbar togestan vnde bekand, dat he van juwere ersamenheit entfangen vnde vpgeboret hebbe sodane twe duszent marck Rigesch alz de alderdurchluchtigeste vnde hochgeborne forste vnde here, her Johann, koningk etc. to Dennemarken etc. tusschen der suluen iuwer ersamheit vnde juncker Wilm vorschreuen van wegen sommiges erfftals haluen syner erbaren husfrouwen Birgitten vnde eren eruen angestoruen herkomende van zeligen her Cost van Borstels eruen vnde zeligen heren Jacob Vresen wegen in fruntschop bedegedinget vnde vthgespraken heuet, welker twedusent mark enthaluen denne de vorbenomede juncker Wilm vor sick, syne husfrouwe Birgitte vnde ere eruen vnde alle de yenne, de dat anroren vnde belangen mochte, hefft vorlathen vnde quid geschulden, vorleth ok vnde quid schelt iuwe ersamheit, iuwe nakomelinge vnde alle de iuwe van sodan bedegedingen gelde mit alleme, dat dar ane cleuet, van aller furder tosprake, anclage vnde gerechticheide, de he, syne husfrouwe, ere eruen vnde iemandes anders beth an dessen dach jn ienigerleye mathe to iuw gehat mochte hebben, van aller namaninghe to eynem gantzen fullenkomenen ende gentzlicken quid, frig, leddech vnde lossz, nummer in ewigen tiden dar mer vp to sakende. Vnnde des sal furder iuwe ersameheit gantzenn gelouen vnde eyn seker touorsicht to vnns hebben, dat se vmme sodane ij(m) mark bedegedinges geldes nummer furdermer sal angelanget vnde gemanet werden; dar wille wy iuw gut vor wesen vnde gut syn ouermiddelst crafft dusses vnnses breues. To orkunde der warheit hebbe wy vnnser stad secretum benedden an dussen breff laten hangen, de gescreuen [etc.].